  Майя Бывальцева Туннэ Ижкарысь 280 номро нылпи садын «Эшъяськон буртъёс вылын» фестиваль ортчоз. Со покчи пиналъёслэн йӧскалык творчествозылы сӥземын. Таиз фестиваль 14-тӥез ини, ивортэмын Калыкъёслэн Эшъяськон юртсылэн сайтаз. Первомай ёросысь нылпи садын ужасьёс трос аръёс ӵоже ини пиналъёсты калык творчествоен тодматон бордын тыршо. Соос оско, пичи адямилэн асваланэз йӧскалык искусство — кырӟанъёс, эктонъёс, ӵошен берганъёс пыр кылдытӥське. Та ужын воспитательёслы юртто элькунысь йӧскалык огазеяськонъёс, кылсярысь, Еврей лулчеберетъя центр. Нылпи садын йӧскалыккуспо мини-музей ужа. Мукет садъёсысь огъёзъёссылы экскурсиос отын ортчытъяло асьсэос покчиос. Сяме пыӵамъя, фестивале пыриськоз Якшур-Бодья ёросысь Чернушка черкогуртысь шор ёзо школаысь нылпиослэн коллективзы. Фестиваль улсын педагогъёс понна семинар радъямын луоз. Ужрадын йӧскалык сиён-юонъёсын тодматон но чакламын. Котырес ӝӧк сьӧрын кенешонын пиналъёсын йӧскалык визьноданэз  но Атыкай музъемез гажан мылкыд пыӵатон ужез умоятон амалъёс сярысь вераськозы. Тегъёс: нылписад фестиваль йӧскалыклулчеберет эшъяськон  